runetrust/blame-folketinget-dk huggingface dataset:
Morten Østergaard (RV), 2006-05-03:
Jeg synes, at ministeren bør skrive sig bag øret, at der i Folketinget i dag har vist sig at være et meget bredt flertal bag, at der kommer handling på det her område, og jeg er sikker på, at også Socialdemokraterne, og det kan Socialdemokratiets ordfører jo bekræfte, når han kommer på talerstolen, vil synes, at en effektiv, frivillig ordning vil være langt at foretrække frem for de tilstande, vi har i dag, hvor det er rent anarki.
Mette Gjerskov (S), 2021-05-04:
Men det er jo sådan, at vi i forbindelse med biodiversitetspakken, som ministeren sagde, har aftalt en lovgennemgang, som bl.a. handler om træer, og vi får en analyse, og jeg forventer, at det kan munde ud i nogle udvidelser af beskyttelsen og forslag til forbedrede tiltag for træer.
Pia Gjellerup (S), 2000-11-24:
Det skulle vi kunne tilbyde at gøre manuelt, også for ikkeIT-virksomhederne. Så til spørgsmålet om overvågning, som hr. Søren Kolstrup var inde på, og som vi også er opmærksomme på i forbindelse med lovforslaget, og som vi har redegjort for i lovforslagets bemærkninger.
Jørgen Arbo-Bæhr (EL), 2011-10-12:
Vil det indgå i regeringens overvejelser i forbindelse med en gennemførelse af tilbagetrækningsreformen, at der vil være stor forskel på det samlede beløb, der skal tilbagebetales, ved tilbagebetaling af efterlønsbidrag fra 1998 og ved tilbagebetaling af fuldt bidrag?
Sofie Carsten Nielsen (RV), 2021-01-19:
Jeg synes sådan set, at Dansk Folkeparti har fremsat nogle udmærkede forslag, også om at kigge på spørgsmålet om en forfatningsdomstol og andre emner her i Folketingssalen, og det handler jo netop om, at vi på nogle områder skal kunne prøve at adskille, hvor vi er uenige politisk, og hvad der grundlæggende handler om retsstaten.
Søren Kolstrup (EL), 1999-01-28:
Men tilbage bliver jo det mest overordnede synspunkt i denne debat: vi ved godt, at vi lever i et samfund, hvor det er vækst og vækst og vækst og atter vækst, der skal løse samfundsproblemerne, og derfor burde vi selvfølgelig have diskuteret, hvordan vi bryder med kapitalismens blinde vækst, og det kan man jo kun gøre ved at mindske transportarbejdet gennem en decentral, bæredygtig industripolitik, styrke kravet til varernes holdbarhed og ved at indføre påbud over for erhvervslivets affald og om tilbagetagning af udtjente produkter.
Mads Rørvig (V), 2011-05-12:
Vi er optaget af Danmarks velstand, at den menige dansker har det godt, og derfor lægger vi vægt på en samlet politik, der giver optimale vilkår for erhvervslivet, vilkår, der sikrer vækst og arbejdspladser til gavn for hele samfundet. På vegne af Venstre, Dansk Folkeparti og Det Konservative Folkeparti skal jeg fremsætte følgende:
Mattias Tesfaye (S), 2022-05-04:
Hver dag foretager politiet de her vigtige prioriteringer mellem forskellige typer af sager og forskellige opgaver, og det er klart, at de prioriteringer skal ske ud fra fornuftige og rimelige parametre med afsæt i politiets faglige vurdering, der bygger på den viden og de erfaringer, der er i de enkelte politikredse.
Benny Engelbrecht (S), 2010-05-31:
Man kan godt komme til at føle en lille smule med hr. Mikkel Dencker, der må stå her klokken 20 minutter i 3 om natten og skulle forsvare og stå for skud for den skæve genopretningspakke, der foreligger, mutters alene uden opbakning fra de ledende kræfter i hr. Mikkel Denckers parti.
Marie Krarup (DF), 2018-01-26:
Vi er selvfølgelig nødt til at gøre noget, og det her er et konkret, fornuftigt og gennemtænkt forslag, som vil ændre tiltrækningskraften i uddannelserne, sådan at man i højere grad får folk på de højere uddannelser, der faktisk er interesserede i at lære at beherske dansk.
Eyvind Vesselbo (V), 2011-03-22:
Det, jeg sagde, var, at den helt normale procedure er, at der kommer nogle input ind, og så drøfter man dem i udvalget og mellem partierne, og så finder vi ud af, om der er nogle ændringsforslag, vi kan blive enige om, og om vi bl.a. kan samle 90 mandater bag de forslag – det er jo ret vigtigt i den sammenhæng – og så laver vi det om, hvis vi er enige om det.
Torsten Schack Pedersen (V), 2009-10-20:
Forslaget indebærer, at indtægter og udgifter kan henføres til samme indkomstår, når en licens sælges, og vederlaget består i, at køberen afholder de fremtidige efterforskningsudgifter, som sælgeren ellers skulle have afholdt vedrørende sin resterende ejerandel.
Jørn Dohrmann (DF), 2008-04-30:
Var det ikke en idé, at man ligesom kiggede fremad og så på, hvad det er for nogle konklusioner, nogle ideer, som bl.a. Verdensbanken har lagt til grund for deres vurderinger, i stedet for kun at læne sig tilbage og sige, at nu skal vi ændre det hele og tro, at man kan løse det hele bare med flere penge?
Kris Jensen Skriver (S), 2025-02-28:
Det er således rigtig godt, at Alternativet ligeledes er meget opmærksomme på den dagsorden, som ordføreren jo også redegjorde for i sin indledning, for det er et problem, når fiskene sidder fast i tabte redskaber på havbunden, ligesom plastik på havbunden er skidt for havmiljøet.
Anne Valentina Berthelsen (SF), 2024-03-19:
Hvis du bliver dømt for brud på våben- eller knivloven, bør du ikke kunne få adgang til våben igen, og derfor er vi i SF positive over for de dele af lovforslaget, der begrænser adgangen til våben for dem, der ikke bør få fingrene i dem, men der er også enkelte knaster i lovforslaget.
Elisabeth Arnold (RV), 2004-11-18:
Datatilsynet får flere og flere opgaver: registrering i forbindelse med antiterrorloven; nye dna-registre, meget, meget større dna-registre; persondataloven, som var flere år undervejs og medfører mange flere kontrolopgaver; overvågning på offentlige steder, som nu også drøftes mere intenst, end det er blevet længe; bioetiske pas, der bliver en realitet i løbet af få måneder; meget, meget større internationalt samarbejde, hvor man udveksler data i meget store mængder.
Niels Helveg Petersen (RV), 1999-10-13:
forbedret samarbejde mellem anklagemyndighederne i de forskellige medlemslande, gensidig anerkendelse og fuldbyrdelse af straffedomme, lovgivningsmæssig tilnærmelse på det civilretlige område, etablering af et fælles europæisk asylsystem, etablering af en samlet politik i form af handlingsplaner for lande, hvorfra flest asylansøgere og indvandrere indrejser i EU, tilbagetagelse af asylansøgere og bekæmpelse af ulovlig indvandring, herunder menneskesmugling. Det er en omfattende dagsorden.
Søren Søndergaard (EL), 2000-01-20:
Det er ikke alt, hvad der bliver gjort, der er rigtigt, men nogle gange er det nødvendigt at gøre noget, og vi har i vores forslag til vedtagelse foreslået, hvad vi synes, der skal gøres for i hvert fald klart at markere, at i Danmark er der dyb uenighed i det og dyb kritik af det, der foregår fra russisk side i Tjetjenien.
Anne Grete Holmsgaard (SF), 2010-10-29:
Noget af det her kunne vi jo tage ved at have mere el i vores transportsektor, vi kunne også bruge mere gas i vores transportsektor, for gas er væsentlig mindre CO2-belastende end benzin og diesel, og det egner sig i hvert fald i første omgang godt til de tungere køretøjer, fordi man ikke behøver at have så finmasket et distributionsnet, også fordi almindelig såkaldt naturgas hen ad vejen kan erstattes af biogas.
Ole Sohn (SF), 2005-01-14:
Hvis en arbejdsgiver siger: Jeg vil altså have medarbejdere, som er medlemmer af Dansk Metalarbejderforbund, fordi det er det bedste for min virksomhed; det giver mig den bedste ro, den bedste kvalitet og den bedste mulighed for at kapre markedsandele, hvorfor søren skulle Folketinget så gribe ind i det?
Søren Pind (V), 2011-03-29:
Det handler om at etablere den enkeltstående sandhed, at vi har ret til som land på forhånd at tilkendegive, at mennesker, som søger til Danmark, og som kommer til Danmark og skal opholde sig her i mere permanent grad, også skal have noget med i bagagen, noget, der kan bidrage til at bringe Danmark videre.
Keld Albrechtsen (EL), 2004-02-26:
Jeg vil gerne sige til hr. Dohrmann, at når vi i dag besluttede at tage forespørgselsdebatten tilbage, var det netop et signal til regeringspartierne og hr. Dohrmann om, at vi ønsker at forblive konstruktivt ved forhandlingsbordet med henblik på at undersøge mulighederne for, om vi kan nå frem til et fælles resultat, som måske endda alle Folketingets partier kan stå bag.
Søren Egge Rasmussen (EL), 2022-05-23:
Der er forskellige radikale, der har udtalt sig om det projekt, bl.a. har hr. Rasmus Helveg Petersen og Mia Nyegaard skrevet: Alle boliger og arbejdspladser skal være i cykelafstand fra brokvartererne og den indre by og i gåafstand fra bade- og fiskevand.
Astrid Krag (S), 2013-02-06:
Der bliver som bekendt i dag lagt rigtig mange kræfter og rigtig mange penge i at få forbrugsgoder og fødevarer til at appellere til forbrugerne – det gælder også tobaksvarer, og derfor giver det i mine øjne også mening at se på, om forslaget kan bidrage til at gøre produkterne mindre appellerende med hensyn til at tiltrække nye brugere.
Jeppe Bruus (S), 2025-05-28:
mener jeg, at ulven skaber utryghed, og at vi har haft nogle myndigheder, som har været alt for langsomme til at håndtere den situation, både i forhold til information, men faktisk også at håndtere den situation, at der løber – og det kan vi jo se på nogle billeder – flokke af ulve rundt i en by, uden at der er nogen, der for alvor har gjort, hvad man kunne, for at bortskræmme den eller håndtere den situation.
Kim Andersen (V), 2006-01-25:
Det indebærer, at de danske værnsregler vedrørende f.eks. tynd kapitalisering, armslængdeprincippet og kildeskat på renter til skattelylande, der har til formål at begrænse skatteplanlægning vedrørende koncernintern gæld, ikke kan anvendes som tiltænkt.
Anders Mølgaard (V), 1998-04-30:
Hvis ministeren og ministeriet virkelig under lovens videre behandling kan dokumentere, at vi kan opnå en mærkbar kvalitetsforbedring ved at flytte opgaven fra amterne til primærkommunerne, vil vi selvfølgelig fra Venstres side være villig til at drøfte det og være lydhøre, men vi forventer - og det synes vi også er legitimt - at vi får dokumentation for det initiativ, og det savner vi. Vi vil også fra Venstres side under udvalgsarbejdet interessere os meget for antallet af sprogcentre og også for sprogcentrenes størrelse.
Margrethe Vestager (RV), 2013-02-05:
Vi vender tilbage til den om relativt kort tid, hvor vi fremsætter lovforslaget om den nye klageinstans, som har det formål at sikre en ensartet sagsbehandling, og jo i takt med at den bliver etableret også en kortere sagsbehandlingstid, for mange borgere oplever i sagens natur, at det er en meget stor frustration, hvis man sidder og oplever sig uretfærdigt behandlet og så ikke kan få svar.
Helena Artmann Andresen (LA), 2025-04-09:
Kan ministeren acceptere, at der er opstået en kultur, hvor kommunalforvaltninger presser og truer folkeskolelærere til tavshed, og mener ministeren, at volden i folkeskolen bekæmpes ved at lukke munden på de modige lærere, der tør stå frem med deres ubehagelige oplevelser?
Søren Egge Rasmussen (EL), 2025-04-23:
Så stopper historien ikke engang der, for når man skal til at grave vejen op, har man også lavet en aftale om, at der skal sendes fjernvarme fra fjernvarmeværket over i gærfabrikken, for gærfabrikken har et behov for varmt vand til at rense sit udstyr.
Noah Sturis (ALT), 2023-03-30:
Vi behandler L 69, der handler om et midlertidigt solidaritetsbidrag, og det mener vi i Alternativet kun er rimeligt i situationen – at de virksomheder, der selv har tjent styrtende på en energikrise, betaler i solidaritet med de borgere, som selv er blevet presset på deres privatøkonomi.
Lotte Rod (RV), 2023-05-24:
For det, jeg lægger i den fagpersonlige dannelse, den etiske og kritiske bevidsthed, er jo lige præcis det, ordføreren faktisk sætter ord på, nemlig pædagogens ansvarlighed over for f.eks. det barn, man har ansvaret for, og så kritikken og refleksionen over, hvorfor man lykkedes med det her, eller hvad man skal prøve at gøre anderledes næste gang for at kunne gøre det endnu bedre for barnet.
Martin Henriksen (DF), 2006-02-09:
Jeg tror, at den mesterlære, som Dansk Folkeparti har talt for i mange år, og som jeg kan forstå der er et bredt flertal for i Folketinget – også med deltagelse af Socialdemokraterne – kan være med til at trække i den rigtige retning og netop være med til at få nogle af de pågældende unge ind på arbejdsmarkedet eller i gang med en uddannelse, fordi indgangsvinklen er mere praktisk og ikke for teoretisk.
Ole Glahn (RV), 2007-01-19:
Man kan sige, at den måde, man taler om de her problemstillinger på, faktisk også har forandret sig, fordi for en del år siden talte man meget om landsbyer, og landsbybegrebet er egentlig udtryk for en social, en kulturel og en historisk enhed, hvorimod landdistrikter mere er en geografisk betegnelse, som er statistisk baseret på en eller anden afgrænsning med, hvor mange byer der er, og hvor store byerne må være.
Kim Behnke (FP), 1998-06-25:
Embedsmændene, som jo åbenbart ikke kender til, hvordan man lægger puslespil, havde jo den opfattelse, at man bare kunne sælge puslespillet i plasticposer uden at emballere dem i en æske, indtil det gik op for dem, at der er ikke meget ved at lægge puslespil, hvis ikke man har et billede af, hvad man samler.
Kristian Thulesen Dahl (DF), 2020-11-10:
Men den måde, vi skal håndtere sådan en epidemi på, bygger jo på tillid og samarbejde, og Folketinget har jo givet regeringen historisk store beføjelser til at håndtere tingene, men derfor er det også vigtigt for Folketinget at vide, at man holder sig inden for de meget store beføjelser, man har fået.
Leif Lahn Jensen (S), 2017-05-11:
Det, der er fordelen ved at have sådan nogle sager som det her beslutningsforslag, er, at man også igen prøver at sætte sig ind i det, selv om man jo har været inde i det flere gange – og der har jeg også kigget på det der med regler om hvilende pension, som ministeren var inde på.
Jakob Axel Nielsen (KF), 2010-05-25:
Hr. Ole Vagn Christensen siger, at man skal forholde sig til den virkelige verden, og det må jeg jo forstå sådan, at hr. Ole Vagn Christensen som energiordfører har formået sit parti, Socialdemokratiet, til at stemme for et forlig, som man ikke synes er den virkelige verden.
Morten Messerschmidt (DF), 2019-10-09:
Om det gælder udlændingepolitikken, om det gælder retspolitikken, eller om det gælder skattepolitikken – der er jo snart sagt ikke et område, der ikke er lagt fra de demokratisk sammensatte parlamentariske institutioner over til nogle dommere, som aldrig nogen sinde har set en vælger i øjnene, og hvor hovedparten aldrig nogen sinde har sat en fod i Danmark.
Astrid Carøe (SF), 2023-02-22:
Jeg mener faktisk, at det er ærgerligt, at veu-bidraget formindskes som en konsekvens af et lavt forbrug i 2021 og dermed samtidig en forventning om en faldende aktivitet i 2023, og det er jo især i en tid, hvor regeringen taler så meget om opkvalificering og uddannelse gennem hele livet og ting, som vi er meget enige i SF.
Torsten Gejl (ALT), 2021-04-13:
Burde vi ikke tage ansvar for at få dem hjem, og, hvis der er nogen af dem, der har begået noget kriminalitet, altså forfærdelige ting, så få dem dømt, sådan at vi tager ansvaret for vores egne statsborgere og får dem hjem og får dem dømt, hvis de har begået noget ulovligt, så de ikke drøner rundt ude i verden og skaber problemer?
Rasmus Nordqvist (ALT), 2019-01-29:
Vi skal have udfordret præmissen for klimadebatten, som jo alt for ofte handler om annullering af CO 2 -kvoter, LULUCF-kreditter osv. osv., og som slet ikke handler om det, som det egentlig burde handle om, nemlig etik og kærlighed til vores planet, om at have modet og fantasien til at indrette os radikalt anderledes og genvinde respekten for vores klode.
Karen Ellemann (V), 2016-01-13:
Igen: Overordnet set har kommunerne jo indlysende en generel forpligtelse til at handle økonomisk forsvarligt, og det indebærer bl.a. en pligt til at udvise ansvarsbevidsthed i økonomiske anliggender, sådan at der ikke påføres kommunens udgifter, som kunne være undgået.
Carina Christensen (KF), 2008-05-13:
Jeg tror, der var lidt forvirring heroppe, men jeg kan sige, som jeg også har sagt flere gange til adskillige medier, at når det gælder det her lovforslag, er det ikke forligsbelagt; altså, der ligger en stemmeaftale tilbage fra 2005, men det er ikke forligsbelagt.
Jens Christian Larsen (V), 2003-04-10:
Jeg vil her henvise til den seneste undersøgelse af rusmiddelforbruget udgivet i august 2002 af Institut for Epidemiologi og Socialmedicin ved Aarhus Universitet, der fremlægger de danske resultater fra en undersøgelse af europæiske skolebørn, nærmere bestemt niendeklasseselever.
Frank Aaen (EL), 2008-04-16:
Jeg synes, det skal siges klart fra den her talerstol, at det er enormt flot - på trods af svære betingelser - det, som social- og sundhedsassistenterne, sygeplejersker, terapeuter, pædagoger, pædagogmedhjælpere og de andre grupper har gang i.
Bertel Haarder (V), 2009-02-03:
Jo, det gør indtryk, og det kan også godt være, at fru Antorini og jeg, hvis vi sad i en bestyrelse for en døgninstitution, kunne blive enige om, at røgen altså skal fuldstændig ud derfra nu - og det kan også godt være, at det bliver resultatet af de drøftelser, der starter til efteråret.
Per Clausen (EL), 2009-03-10:
Dengang, ingen gad lytte til det, sagde vi, at konsekvenserne af fuldstændig at slippe kapitalbevægelserne og den finansielle spekulation fri ikke ville føre til, at pengene ville bevæge sig derhen, hvor der var mest brug for dem for at skabe produktion og udvikling, nej, det ville føre til, at pengene søgte derhen, hvor der var størst mulighed for at opnå den maksimale profit.
Helle Thorning-Schmidt (S), 2014-10-07:
Her er 1. klasse i gang med at lære engelsk, i en 4. klasses lektiecafé talte jeg med en pige, som var blevet bedre til det med gangestykker, og 8. klasse lærer om det periodiske system ved at hoppe rundt i skolegården og putte sedler med grundstoffer i de rigtige kasser. I hele Danmark er 570.000 elever og deres lærere i fuldt sving med at skabe en ny folkeskole – også med at tackle de sten, som altid ligger på nye veje.
Poul Nyrup Rasmussen (S), 2000-03-14:
Jeg var glad for fru Elisabeth Arnolds klare melding om, at Europarådet faktisk udøver en form for holdningspræget kontrol, eller hvad man nu foretrækker at kalde det - sindelagskontrol blev brugt som lidt af et skældsord fra Dansk Folkeparti undervejs i debatten.
Jann Sjursen (KRF), 1999-11-11:
Men det spørgsmål, som jeg godt vil stille fru Dorte Bennedsen og Socialdemokratiet, når man nu lægger vægt på, at levedygtighedskriteriet ikke skal være hængt op på den ekstreme teknologiske indsats, som man i dag kan yde i forhold til også at redde for tidligt fødte børn, er, om Socialdemokratiet så finder, at den afgrænsning, lovforslaget rent faktisk sætter, og som betyder, at provokeret abort på levedygtige fostre vil være tilladt, når der altså er tale om handicappede fostre - det er jo tilfældet - er den rigtige afgrænsning?
Marianne Jelved (RV), 2014-03-18:
Nu har jeg forstået, at den måde, man sparede på i genopretningspakken, var, fordi man gerne ville have flere højskoler med lange kurser, fordi man havde en effekt, der viste, at de højskoler, der havde lange kurser, faktisk fik unge ud af højskolerne, som var meget bevidste om, hvad de ville.
Pernille Rosenkrantz-Theil (S), 2021-04-14:
Det, der ligger i den her automatiserede model, er jo, at vi går bort fra det regionale niveau, så vi, i stedet for at det er hele hovedstaden, der er lukket ned – i gåseøjne – kan nøjes med, at det er de sogne, hvor der er ekstra stor smitte, eller de kommuner, der når op på et bestemt niveau, der bliver ramt.
Aaja Chemnitz (IA), 2023-11-14:
Så jeg kunne godt tænke mig at høre, hvad Moderaterne tænker om de her anbefalinger, der kommer fra folk udefra – det her med, at man bliver eksamineret, kan man sige, af FN-systemet i forhold til at leve op til de rettigheder, som grønlændere i Danmark har.
Jakob Ellemann-Jensen (V), 2012-06-11:
Når vi ser på EU's konkrete indblanding i danske udvisningsregler, skal der ikke herske nogen tvivl om, at vi i Venstre mener, at dansk udlændingepolitik, herunder reglerne om udvisning, skal være i overensstemmelse med såvel EU-lovgivningen som de internationale konventioner, Danmark har tiltrådt.
Peder Hvelplund (EL), 2021-11-25:
Med hensyn til det forslag om at lave et loft eller en grænse, i forhold til hvor mange cigaretter der kan være i en pakke, altså at man sætter det til 20 stk., synes jeg, at det er særdeles fornuftigt, fordi det giver en større gennemsigtighed og gennemskuelighed i forhold til prissætningen.
Henning Hyllested (EL), 2015-10-30:
Så det er vel lidt af en påstand fra ministerens side at sige, at man har skabt forøget fleksibilitet, når man har forøget utrygheden for den ene part i systemet, nemlig den part, der risikerer arbejdsløshed, og som derfor er nødt til at finde andre løsninger på det problem.
Peder Hvelplund (EL), 2022-03-31:
Jeg kunne godt tænke mig at høre, hvad Venstres holdning egentlig er til en velfærdslov, når det handler om selve princippet om, at vi skal lade midler følge med, når der kommer flere behandlingskrævende ældre; at vi dækker demografien og jo efter vores opfattelse også i princippet dækker det, der hedder det udvidede velfærdstræk, altså at udgifterne skal følge med i takt med den velfærdsstigning, der sker i samfundet.
Line Barfod (EL), 2005-05-13:
Men kan den konservative ordfører så forklare, hvordan det kan være, at de organisationer, der til hverdag arbejder med at hjælpe børn: Børnerådet, Børnesagens Fællesråd, Red Barnet, Dansk Ungdoms Fællesråd og en række andre organisationer faktisk anbefaler, at vi begynder at leve op til FN’s børnekonvention og giver børn nogle rettigheder, giver dem nogle muligheder for at blive hørt, giver dem nogle klagemuligheder.
Tom Behnke (KF), 2011-01-19:
Det er rene gætterier, det er rene spekulationer, men det kunne jo godt være – det kunne godt være – at der er en sammenhængende forklaring på tingene, nemlig at danske embedsmænd havde den klare opfattelse, at der ikke ville komme noget nyt frem, og derfor sådan set forventede, at den her sag ret hurtigt var overstået; for der ville ikke komme noget nyt frem.
Ole Vagn Christensen (S), 2008-11-19:
Det vil jo så være det umiddelbare spørgsmål at stille, og når jeg stiller det, er det jo, fordi det har vakt nogen forundring, at man her sådan bare ud af ingenting bevilger 7 mio. kr., skal jeg hilse og sige fra det område, jeg kommer fra, hvor vi har et center, som faktisk har været meget med til at bringe den vedvarende energi frem, men har været nødlidende, fordi der ikke har været nogen interesse for det.
Per Stig Møller (KF), 2004-02-19:
Vi må jo med de midler, vi kan, sørge for, at Taleban ikke kan genovertage Afghanistan, og vi fremmer kampen mod terrorisme ved, at de ikke har nogen strongholes, som det hedder på engelsk, altså nogle steder, hvor de kan holde til og være sikker på, at de kan holde til. Derfor er det også vigtigt i Afrika, Sudan, Somalia, at det ikke lykkes dem at overtage stater, som derved bliver lovløse og retsløse.
Jakob Engel-Schmidt (M), 2025-11-20:
Så lover jeg at svare skriftligt, så alle kan blive betrygget i, hvordan kriterierne ikke handler om politiske beslutninger eller politiske tildelingsbeslutninger, men derimod den administrative udførsel og kontrol, i forbindelse med at man udmønter tilskud på Kulturministeriets område, der ikke er faste.
Søren Gade (V), 2007-03-22:
Altså, hvordan tror hr. Steen Gade og i øvrigt også hr. Rune Lund, at beslutningsprocessen ville være, hvis vi skulle tilslutte os en FN-operation eller en NATO-operation som ISAF med deltagelse af 38 lande og skulle vente på at få en garanti fra de 38 lande og den så skulle tilflyde Folketinget, før man kunne stemme?
Stine Brix (EL), 2018-11-23:
Og det er særlig vigtigt, fordi det, som vi har brug for at vide, jo er, om der ligger en årsag bag det her pludselige og uventede dødsfald – en viden, som kan komme de pårørende til gavn, altså f.eks. information om en genetisk hjertesygdom, som andre pårørende også kunne have, og som man kunne forebygge.